Ole Vagn Christensen (S), 2002-11-06:
Jeg beklager, at jeg ikke fik sagt tydeligt nok, at det drejer sig om det ventede barn, men jeg gik sandelig ud fra, at fru Irene Simonsen var klar over, at det er det, lovforslaget drejer sig om.
Men nu har vi altså set Venstres kyniske linje og holdning til mennesker.
Vi har set, at man er interesseret i at spare på de svageste væsener, nemlig dem, der ikke er født endnu; de skal ikke have samme muligheder som alle andre.
Tak for det, så ved vi, hvor vi har Venstre, også trods alle disse argumenter, der blev fremført om, at vi andre overhovedet ikke tog hensyn.
Hvem er det, der ikke giver muligheder?
Men når det er sagt, mener jeg, at lovforslaget her er en rodekasse.
Der skal ryddes op i barselorlovsreglerne, sygedagpengeloven, aktivloven og lov om introduktionsydelser, dernæst skal der ske tekniske rettelser i reglerne om bagudbetaling af kontanthjælp, så vil regeringen ændre betingelserne for tilbagebetaling af kontanthjælp, og endelig skal reglerne for ægtefæller til søfolk ændres.
Vi er i Socialdemokratiet utilfredse med den type lovforslag.
Det er utilfredsstillende at skulle behandle lovforslag, hvor der ikke er sammenhæng i temaerne, og derfor bør lovforslaget efter vores opfattelse deles op i tre-fire enkeltforslag.
Om de enkelte elementer skal jeg sige, at vedrørende ændringerne i barselorlovsbestemmelserne vil jeg starte med at spørge regeringen, om der med de foreslåede ændringer entydigt er ryddet op i de problemer, som viste sig i forbindelse med gennemførelse af de nye regler, eller om der er problemer, som regeringen har valgt ikke at løse.
Vi kan tilslutte os forslaget om, at dimittender får ret
til barseldagpenge
Forslaget om en såkaldt ligestilling mellem kontanthjælpsmodtagere er vi imidlertid meget skeptiske over for, som det også allerede er fremgået.
På den ene side kaldes det ligestilling, men prisen for ligestillingen bliver en ny forskelsbehandling, idet kontanthjælpsmodtagere og modtagere af introduktionsydelse fratages retten til at forlænge deres barselorlov med 8 uger, selv om det skulle være nødvendigt.
Med dette forslag søger regeringen at løse
et problem, men skaber samtidig et nyt. Forslaget om tekniske ændringer af reglerne for indfasning af den bagudbetalte kontanthjælp kan vi tilslutte os.
Regeringen foreslår dernæst, at der ændres i betingelserne for tilbagebetaling af kontanthjælp.
Denne ændring kan umiddelbart virke logisk, idet man selvfølgelig skal give det offentlige korrekte oplysninger, når der søges om offentlige ydelser.
I lovforslaget er opregnet en række tilfælde, hvor der i fremtiden skal ske udbetaling af kontanthjælp med tilbagebetalingspligt.
Jeg vil gerne spørge ministeren, om rækken af eksempler er udtømmende, og da det bliver den enkelte kommune, der skal vurdere spørgsmålet individuelt, vil jeg også spørge ministeren om den retstilstand, som den enkelte skal underkastes i fremtiden.
Socialdemokratiet er ikke afvisende over for den del af lovforslaget, men vi vil have problemerne nærmere belyst i udvalgsarbejdet.
Endelig har regeringen et forslag om, at ægtefæller til søfolk, som er ansat på DIS-registrerede skibe, skal have et ændret beregningsgrundlag, når de søger om kontanthjælp eller ledighedsydelse.
Også denne del af lovforslaget præsenteres som en ligestilling med ægtefæller til øvrige lønmodtagere, som beskattes normalt, men her udtrykker høringssvarene fra de sejlende på DIS-registrerede skibe kritik af forslaget.
Bl.a. bliver beregningsgrundlaget kraftigt problematiseret, og Socialdemokratiet vil derfor ikke tage endelig stilling til den del af lovforslaget, før vi i udvalgsarbejdet får behandlet høringssvarene ganske grundigt.
Sammenfattende skal jeg derfor på Socialdemokratiets vegne fremhæve, at vi mener, at lovforslaget bør opdeles, hvilket også vil være i overensstemmelse med det generelle arbejde for en bedre kvalitet i behandlingen af lovforslag.
Vi vil ikke i dag tilslutte os det samlede lovforslag, men der er enkelte elementer, som vi umiddelbart kan støtte, andre dele, som vi er relativt positive over for, idet vi dog skal studere konsekvenserne lidt nærmere, og endelig er der dele af forslaget, som vi er ganske skeptiske over for.